PSTC บวกแรง 6% รับแผนธุรกิจเด่น-ลุ้นปีนี้เทิร์นอะราวด์ โบรกฯเชียร์ซื้อเป้า 3 บาท
PSTC บวกแรง 6% รับแผนธุรกิจเด่น-ลุ้นปีนี้เทิร์นอะราวด์ โบรกฯเชียร์ซื้อเป้า 3 บาท โดย ณ เวลา 10:21 น. อยู่ที่ 2.64 บาท บวก 0.16 บาท
PSTC บวกแรง 6% รับแผนธุรกิจเด่น-ลุ้นปีนี้เทิร์นอะราวด์ โบรกฯเชียร์ซื้อเป้า 3 บาท โดย ณ เวลา 10:21 น. อยู่ที่ 2.64 บาท บวก 0.16 บาท
9 พ.ย. 2564

ผู้สื่อข่าวรายงานว่า วันนี้(9พ.ย.2564)ราคาหุ้น บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC ล่าสุด ณ เวลา 10:21 น. อยู่ที่ 2.64 บาท บวก 0.16 บาท หรือ 6.45% สูงสุดที่ 2.64 บาท ต่ำสุดที่ 2.50 บาท ด้วยมูลค่าซื้อขาย 58.00 ล้านบาท

โดยก่อนหน้า(18ต.ค.64)นายกัมพล ตติยกวี ประธานเจ้าหน้าที่บริหาร บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC เปิดเผยว่า บริษัท บิ๊กแก๊ส เทคโนโลยี จำกัด (BIGGAS) ซึ่งเป็นบริษัทย่อยของ PSTC ได้รับงานประมูลโครงการใหม่จำนวน 2 โครงการ มูลค่าโครงการรวมกว่า 7,000 ล้านบาท โดยทั้งสองโครงการมีระยะเวลา 5 ปี
โดยทั้งสองโครงการ เป็นการจำหน่ายก๊าซธรรมชาติเหลว (LNG) ให้แก่กลุ่มลูกค้าโรงงานอุตสาหกรรมทางการแพทย์ จะเริ่มเดินเครื่องการผลิตภายในไตรมาส 4/2564 โดยโครงการแรก ทำให้ BIGGAS สามารถเริ่มรับรู้รายได้ในช่วงเวลาดังกล่าว ส่วนอีกหนึ่งโครงการเริ่มผลิตในต้นปี 2565
นอกจากนี้ ในไตรมาส 4/2564 บริษัท BIGGAS จะได้ลูกค้ารายใหม่เพิ่มเติมอีก 7 ราย ในกลุ่มอุตสาหกรรมผลิตอาหาร อลูมิเนียม อุปกรณ์อิเล็กทรอนิกส์ เซรามิค และธุรกิจรถโดยสารรถบรรทุก ที่อยู่ระหว่างการทำสัญญาอีกประมาณ 800-1000 ล้านบาท ดังนั้นช่วยหนุนผลงานปี 2564 ต่อยอดไปปี 2565
ด้านนักวิเคราะห์บริษัทหลักทรัพย์ โกลเบล็ก จำกัด ระบุว่า ปรับลดประมาณการรายได้  PSTC ปี 2564 ลงจาก 3,627 ล้านบาท เหลือ 2,904 ล้านบาท เนื่องจากธุรกิจ LPG จะชะลอตัว จากผลกระทบล็อกดาวน์ส่งผลให้ความต้องการใช้ LPG สำหรับยานยนต์ลดลง แต่จะได้แรงหนุนจากธุรกิจ LNG สำหรับอุตสาหกรรม ซึ่งเป็นธุรกิจใหม่ที่คาดว่าจะเริ่มรับรู้รายได้ในไตรมาส 4/2564
 ขณะที่รายได้จากธุรกิจก่อสร้างคาดว่าจะลดลง เนื่องจากไม่สามารถเข้าพื้นที่ได้จากผลกระทบของโควิด-19 ทั้งนี้ปรับลดประมาณการกำไรสุทธิปี 2564 อยู่ที่ 105 ล้านบาท เติบโตจากปี 2563 ที่มีผลขาดทุน
อย่างไรก็ตาม ปรับเพิ่มประมาณการกำไรปี 2565 จาก 243 ล้านบาท สู่ 295 ล้านบาท เนื่องจากค่าใช้จ่ายภาษีของ PSTC ลดลงจาก 55 ล้านบาท เหลือ 3 ล้านบาท เพราะ TPN ซึ่งเป็นบริษัทร่วมทุน (Joint Ventures) มีการเสียภาษีมาแล้ว ทำให้ส่วนแบ่งกำไรไม่มีค่าใช้จ่ายภาษีในงบ PSTC โดยยังคงสมมติฐานการรับรู้รายได้จากท่อขนส่งน้ำมันไปภาคอีสานของ TPN ของบริษัทซึ่งถือหุ้น 55.4% โดยคาดว่าปี 2565 จะมีน้ำมันผ่านท่อประมาณ 3.7 พันล้านลิตร เพื่อกระจายให้ภาคอีสานแทนการขนส่งทางรถบรรทุก คาดว่า PSTC จะรับรู้ส่วนแบ่งกำไรประมาณ 283 ล้านบาท ดังนั้นคงคำแนะนำ “ซื้อ” ภายใต้ราคาเหมาะสมใหม่ปี 2564 อิงวิธี SOTP ที่ 3 บาท/หุ้น